राहुल गाँधी पता नहीं क्या सोचकर ऐसे उलटे-सीधे बयानों में उलझकर अपनी छवि को नुकसान पहुंचा रहे हैं? जहां तक राज्य में कांग्रेस की संभावनाओं की बात है तो राहुल अच्छी तरह जानते हैं कि ३० प्रतिशत बाहरी प्रत्याशियों को टिकट बांटकर वे कांग्रेस कार्यकर्ताओं की नाराजगी मोल रहे हैं जिसके नुकसान का उन्हें आभास भी है| २००९ के लोकसभा चुनाव में कांग्रेस को भले ही अप्रत्याशित सफलता मिली हो मगर विधानसभा चुनाव में पुनः इसकी पुनरावृति असंभव ही जान पड़ती है| ऐसा नहीं है कि राजनीति में विवादों से फायदा न होता हो मगर राहुल से ऐसी अपेक्षा किसी को नहीं है| उन्हें राजनीति विरासत में मिली है जिससे उनकी आगे की राह आसान होती गई है| यहाँ राहुल की तारीफ़ तो करनी होगी कि उन्होंने इस बात को कभी नहीं झुठलाया कि यदि वे गाँधी-नेहरु परिवार के न होते तो शायद राजनीति में इतना आगे नहीं जा पाते| मगर मीडिया ने उन्हें जितनी हाईप दी, उसके मुकाबले उन्होंने अभी तक ऐसा कोई करिश्मा नहीं किया है जिससे राहुल को राजनीति में परिपक्व माना जाए|